'Plattelanders'-kunstenaars binnekort in Centurion-teater | Maroela Media
Dié twee kunstenaars het vroeër vanjaar Maroela Media se eie liedjie, "Plattelanders", geskryf en vervaardig.
Muller Brandt en Mighael van der Walt
"Van der Walt en Brandt is albei baie talentvolle musikante wat graag saam werk," het Susan Lombaard, uitvoerende hoof van Maroela Media, gesê. "Hulle klank is eg Afrikaans en hulle het 'n goeie sin vir humor. Daarom was hulle die perfekte kunstenaars om dié liedjie se lirieke en musiek te skep," het sy bygevoeg.
Van der Walt, 'n gebore Vrystater en pa van twee, is sedert sy skooldae doenig met musiek, maar het eers in matriek regtig begin lééf toe hy homself geleer kitaar speel het.
Ná skool het hy by die kerk se musiekspan betrokke geraak en sommer vinnig begin om die jeugmusiekbediening te lei.
In 2016 het hy saam met Brandt die groep, 'n Pel Van My, begin en van toe af by troues, feeste en gesellighede opgetree.
Brandt is in Pretoria gebore en het in 'n musikale gesin grootgeword. Hy het ná skool sy musiekdiploma aan die Kampus van Uitvoerende Kunste (COPA) verwerf en het sedertdien saam met van die land se grootste vervaardigers gewerk en verskeie enkelsnitte, waaronder "Ballades wat resoneer" en "Jy is", uitgereik.
Albei kunstenaars skep en sing oorspronklike musiek en beoog om binnekort hul eie albums uit te reik.
Vir meer inligting stuur 'n e-pos na [email protected] of besoek die webwerf om kaartjies te bespreek.